**Aiškinamasis raštas**

**PRIE SAVIVALDYBĖS TARYBOS SPRENDIMO „DĖL nekilnojamojo daikto PIRKIMO savivaldybės nuosavybėn IR Jo PERDAVIMO VALDYTI, NAUDOTI IR DISPONUOTI PATIKĖJIMO TEISE” projekto**

**Sprendimo projekto esmė, tikslai ir uždaviniai**. Šio sprendimo projekto tikslas – pavesti Klaipėdos miesto savivaldybės administracijos direktoriui organizuoti buto Dariaus ir Girėno g. 17-2, Klaipėdoje (unikalus Nr. 2193-6003-1014:0002, bendras plotas – 120,27 kv. metro), pirkimo procedūras.

**Projekto rengimo priežastys ir kuo remiantis parengtas sprendimo projektas.**

Įgyvendinant Perėjimo nuo institucinės globos prie šeimoje ir bendruomenėje teikiamų paslaugų neįgaliems ir likusiems be tėvų globos vaikams 2014–2020 metų veiksmų planą, patvirtintą Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1‑83, ir vadovaujantis Lietuvos Respublikos socialinės apsaugos ir darbo ministro 2015 m. gegužės 5 d. įsakymu Nr. A1-271 „Dėl atrinktų pertvarkai stacionarių socialinės globos įstaigų ir sutrikusio vystymosi kūdikių namų sąrašo patvirtinimo“, BĮ Klaipėdos vaikų globos namai „Rytas“ yra atrinkti pertvarkai.

BĮ Klaipėdos vaikų globos namų „Rytas**“** 2017–2019 metų veiklos plane numatyta pasirengti ir įgyvendinti įstaigos pertvarką, pritaikant kitų paslaugų, reikalingų globotinių integracijai į visuomenę, teikimui. Atsižvelgiant į Lietuvos Respublikos socialinės apsaugos ir darbo ministro 2016 m. gegužės 29 d. įsakymą Nr. A1-216 „Dėl Lietuvos Respublikos socialinės apsaugos ir darbo ministro 2007 m. vasario 20 d. įsakymo Nr. A1-46 „Dėl Socialinės globos normų aprašo patvirtinimo“ pakeitimo“, 2019 m. planuojama nupirktuose butuose steigti bendruomeninius vaikų globos namus, kuriuose pagal šeimai artimos aplinkos modelį namų aplinkoje gyventų po 8 vaikus. Taip siekiama globojamiems vaikams sukurti jų poreikius atitinkančią sveiką ir saugią aplinką, užtikrinti galimybę gyventi privatumą bei jaukumą garantuojančiose patalpose.

Vadovaujantis Klaipėdos miesto savivaldybės administracijos direktoriaus 2019 m. kovo 12 d. įsakymu Nr. AD2-217 „Dėl gyvenamųjų patalpų Klaipėdos mieste pirkimo skelbiamų derybų būdu“ sudaryta Gyvenamųjų patalpų (butų) Klaipėdos mieste pirkimo skelbiamų derybų būdu bendruomeniniams vaikų globos namams steigti komisija (toliau – Komisija). Vadovaudamasi minėtu įsakymu patvirtintu Gyvenamųjų patalpų (butų) Klaipėdos mieste pirkimo skelbiamų derybų būdu sąlygų aprašu (toliau Aprašas), įvertino siūlomą pirkti butą Dariaus ir Girėno g. 17-2, Klaipėdoje ir nustatė, kad siūlomas butas atitinka keliamus reikalavimus. Butų pirkimo komisija nusprendė siūlyti Savivaldybės administracijos direktoriui pirkti butą Dariaus ir Girėno g. 17-2, Klaipėdoje ir vadovaujantis Aprašo 44 punktu teikia Klaipėdos miesto savivaldybės tarybai tvirtinti Komisijos sprendimą.

**Kokių rezultatų laukiama.** Savivaldybė įsigytų butą bendruomeniniams vaikų globos namams Klaipėdos mieste steigti.

**Sprendimo projekto rengimo metu gauti specialistų vertinimai.** Negauta.

**Išlaidų sąmatos, skaičiavimai, reikalingi pagrindimai ir paaiškinimai.** Buto Dariaus ir Girėno g. 17-2, Klaipėdoje, vertinimo išvada.

**Lėšų poreikis sprendimo įgyvendinimui.** Buto įsigijimo išlaidos sudarytų 149 500,00 Eur.

**Galimos teigiamos ar neigiamos sprendimo priėmimo pasekmės.** Teigiamos pasekmės – Savivaldybė nuosavybės teise įsigytų butą bendruomeniniams vaikų globos namams Klaipėdos mieste steigti. Neigiamos pasekmės – reikalingos savivaldybės biudžeto lėšos buto įsigijimui.

PRIDEDAMA. Buto Dariaus ir Girėno g. 17-2, Klaipėdoje, vertinimo išvados dalis, 1 lapas.

Turto skyriaus vedėjas Edvardas Simokaitis